钦定古今图书集成/理学汇编/文学典/第102卷 > 柯维骐
## 钦定古今图书集成/理学汇编/文学典/第102卷 > 柯维骐

按《明外史》本传：“维骐，字奇纯，莆田人。高祖潜，翰林学
士。父英，徽州知府。维骐举嘉靖二年进士，授南京户
部主事。未赴，辄引疾归。张孚敬用事，刱新制，京朝官
病满三年者概罢免，维骐亦在罢中。自是谢宾客，专
志读书。久之，门人日进，先后四百馀人。维骐引掖靡
倦，慨近世学者乐径《易》而惮积累，窃二氏之说以文”
其固陋也。作左、右二铭，训学者以务实，以辨心术、端
趋向为实志，以存敬畏，密操履为实功，而其极则以
宰理人物、成能天地为实用。作《讲义》二卷。《宋史》与《辽》、
金二史旧分三书，维骐乃合之为一，以辽、金附之，而
列二王于本纪。褒贬去取，义例严整，阅二十年而始
成，名之曰《宋史新编》。又著《史记考要》《续莆阳文献志》
及所作诗文集，并行于世。维骐登第五十载，未尝一
日服官。中更倭乱，故庐焚毁，家困甚，终不妄取世味。
无所嗜，惟嗜读书。抚按监司时有论荐，迄不复起。隆
庆初，廷臣复荐，所司以维骐年高，但授承德郎致仕。
终于万历二年，年七十有八。孙茂竹，海阳知县。茂竹
子昶，副都御史，巡抚山西。